**ПРОЕКТ**

**НАРЕДБА**

**за правилата и нормите за проектиране, разполагане и демонтаж на електронни съобщителни мрежи**

**Г л а в а п ъ р в а**

**ОБЩИ ПОЛОЖЕНИЯ**

**Чл. 1.** (1) С тази наредба се определят правилата и нормите за проектиране, разполагане и демонтаж на електронни съобщителни мрежи.

(2) С наредбата се определят също:

1. правилата за поддържане, експлоатация и премахване на електронни съобщителни мрежи върху или във физическа инфраструктура на енергийни предприятия, използвана за предоставяне на услуги от обществен интерес по Закона за енергетиката;

2. условията за разполагане на високоскоростни електронни съобщителни мрежи и изграждане на точка за достъп в сгради;

3. критериите за прекратяване на достъпа до и съвместното ползване на физическата инфраструктура на мрежовите оператори;

4. правилата за демонтаж и премахване на електронни съобщителни мрежи.

(2) За неуредените в тази наредба случаи се прилага глава шеста от Закона за електронните съобщителни мрежи и физическа инфраструктура (ЗЕСМФИ).

**Чл. 2.** Наредбата се прилага за електронни съобщителни мрежи в границите на урбанизираните територии и извън тях.

**Чл. 3.** Наредбата не се прилага за:

1. кабелни електронни съобщителни мрежи, предназначени за осигуряване на движението на влаковете и за телеуправление на електроенергийни обекти на железниците;

2. кабелни електронни съобщителни мрежи, разполагани като подводни във вътрешните морски води и териториалното море;

3. кабелни електронни съобщителни мрежи, състоящи се от оптични съобщителни кабели, разположени на стълбовете на въздушните електропроводи за високо напрежение.

**Чл. 4.** (1) За разполагането на електронни съобщителни мрежи се изготвя:

1. проект, изработен от лице, притежаващо проектантска правоспособност, и

2. становища на инженер-конструктор и инженер с професионална квалификация в областта на съобщенията с указания за извършване на инсталационните работи.

(2) Проектът по ал. 1, т. 1 съдържа:

1. чертежи и/или схеми, които могат да включват:

а) структурна схема на мрежата;

б) чертежи и/или схеми на разполагане с нанесени върху тях точки на присъединяване към основната електронна съобщителна мрежа; места на шахти, съоръжения, кабелни разпределителни шкафове, кутии или стойки, ако се предвиждат такива, с посочване на техническите им данни; чертежи или схеми на разположение на елементите на мрежите върху плановете на сградите;

2. обяснителна записка, съдържаща вида и избрания начин на изпълнение на дейностите по разполагането на мрежите;

3. изисквания за безопасни условия на труд в съответствие със закона и общите условия на мрежовия оператор по чл. 15, ал. 2 от ЗЕСМФИ.

**Чл. 5.** (1) При разполагането операторът на електронна съобщителна мрежа предприема мерки за:

1. недопускане на затруднения при ползването на имотите по предназначението им;
2. защита на околната среда, недопускане на щети или тяхното ограничаване.

(2) Условията за разполагането и мерките по ал. 1 се договарят със собственика или ползвателя на имотите.

(3) Операторът на електронна съобщителна мрежа отстранява за своя сметка в срок не по-дълъг от един месец след завършване на дейностите по разполагане и монтажните работи всички щети и повреди, нанесени на имота, на съоръженията и на техническата инфраструктура, като осигурява възстановяването на състоянието им във вида им преди започване на дейностите.

**Г л а в а в т о р а**

**КАБЕЛНИ ЕЛЕКТРОННИ СЪОБЩИТЕЛНИ МРЕЖИ В ПОДЗЕМНА ИНФРАСТРУКТУРА**

**Раздел I**

**Общи изисквания**

**Чл. 6.** (1) Електронни съобщителни мрежи могат да се разполагат във физическа инфраструктура, включваща защитни и канални тръби, като ако тръбите са повече от една, те да са разположени успоредно като сноп.

(2) При разполагането на мрежи по ал. 1, с цел гарантиране бъдещото ефективно използване на каналните тръби защитните тръби могат да се полагат едновременно в празна канална тръба.

**Чл. 7.** (1) Преминаване по мостове със съществуващи канални тръби или колектори се извършва, като съобщителният кабел се разполага, като се изтегля или полага в тях.

(2) Допуска се разполагането на електронни съобщителни мрежи при преминаването по мостове, на които няма вградени канални тръби или колектори, при условие че местата на укрепване на защитните тръби или на специалния метален профил, в които се изтегля съобщителният кабел, се определят при следните условия:

1. спазване на статическите, конструктивните и други изисквания за безопасна експлоатация на моста;

2. по време на експлоатацията на мрежата и в случай на авария не се засягат конструктивните елементи на моста, пътното платно, сигурността на пътното тяло и безопасността на движението;

3. съгласуване при издаване на разрешението за специално ползване по реда на Наредбата за специално ползване на пътищата, приета с Постановление № 179 на Министерския съвет от 2001 г. (обн., ДВ, бр. 62 от 2001 г.).

(3) Защитните елементи на електронната съобщителна мрежа продължават и извън моста до достигане на дълбочината под земята, на която е положен съобщителният кабел, и се покриват с бетон.

(4) При преминаване на мостове, състоящи се от няколко сегмента, на местата на съединяването им се предвижда кабелен резерв с оглед компенсиране на температурните промени.

**Чл. 8.** При пресичане с други подземни съоръжения се спазват изискванията на съответната нормативна уредба, регламентираща условията и реда за проектиране, изграждане и безопасна експлоатация на съоръженията, за които се отнася пресичането. Съобщителният кабел се поставя в защитна стоманена тръба или в допълнителна защитна тръба от поливинилхлорид с бетонен кожух или други предпазни материали.

**Чл. 9.** При разполагане на електронни съобщителни мрежи се избягва използването на подземна физическа инфраструктура в мочурливи и блатисти терени, свлачища, както и терени, замърсени с битови, промишлени и други отпадъци.

**Чл. 10.** Кабелните електронни съобщителни мрежи могат да се разполагат в подземна физическа инфраструктура чрез:

1. изтегляне/полагане на съобщителен кабел в канални тръби;

2. изтегляне на съобщителен кабел в защитни тръби;

3. изтегляне/полагане на съобщителен кабел в колектори и др.

**Чл. 11.** (1) Кабелната електронна съобщителна мрежа се въвежда в кабелна шахта посредством предварително вграден въводен маншон или чрез подходящ конструктивен отвор в стената на шахтата.

(2) При изтеглянето на съобщителен кабел през шахти не се допуска пресичане с други кабели и препречване на свободните отвори на тръбната мрежа.

(3) Отворите на снопа от тръби в кабелни шахти, колектори и кабелни помещения се затварят със запушващи елементи (тапи), осигуряващи херметичност.

(4) Не се допуска съвместно изтегляне на съобщителен кабел с дистанционно захранване и на съобщителен кабел без дистанционно захранване в една и съща канална тръба, освен в случаите, когато единият е в допълнителна защитна тръба.

**Чл. 12.** (1) При разполагането на елементи на кабелната електронна съобщителна мрежа директно в земята, без защитна тръба, чрез извършване на изкопни дейности, се спазват разпоредбите на Закона за устройство на територията.

(2) Преди започване на изкопните работи за разполагането на кабелната електронна съобщителна мрежа се определя точното място на кабелното трасе. Използвайки утвърдения проект се набиват колчета, определящи точното трасе на кабела. При това трябва да се спазват всички изисквания относно доближаване или пресичане с други кабели, водопроводи и други съоръжения.

**Чл. 13.** (1) При изтегляне на съобщителни кабели в съществуваща инфраструктура се вземат под внимание дължината на кабела, минимално допустимия радиус на огъване на кабела, използвания метод на изтегляне на оптичния кабел – чрез изтегляне с въже (рейка) или чрез директно изстрелване на кабела със сгъстен въздух.

(2) В зависимост от избрания метод на изтегляне се определят местата, където могат да се разположат кабелния барабан, лебедката и се предвиждат аванси на оптичните кабели.

**Чл. 14**. При работа задължително се взимат мерки за обезопасяване на работните места.

**Чл. 15**. (1) Използваните по време на работа устройства трябва да са технически изправни и да отговарят на изискванията на Закона за техническите изисквания към продуктите, Наредбата за съществените изисквания и оценяване съответствието на радиосъоръженията, приета с Постановление № 90 на Министерския съвет от 2016 г. (обн. ДВ, бр. 32 от 2016 г.), Наредбата за съществените изисквания и оценяване на съответствието за електромагнитна съвместимост, приета с Постановление № 47 на Министерския съвет от 2016 г. (обн. ДВ, бр. 23 от 2016 г.) и Наредбата за съществените изисквания и оценяване на съответствието на електрически съоръжения, предназначени за използване в определени граници на напрежението, приета с Постановление № 47 на Министерския съвет от 2016 г. (обн. ДВ, бр. 23 от 2016 г.).

(2) Устройствата се използват само по начин и предназначение, определени от производителя така, че както при нормална работа, така и в условията на неизправност да са гарантирани защитата на околната среда, животът и здравето на хората.

**Раздел II**

**Изисквания при разполагането на кабелни електронни съобщителни мрежи извън границите на урбанизираните територии**

**Чл. 16.** Кабелните електронни съобщителни мрежи се разполагат подземно на дълбочина не по-малко от 0,5 m, а при пътища от републиканската пътна мрежа – не по-малко от 0,9 m.

**Чл. 17.** Пресичането и специалното ползване на пътища при разполагането и поддържането на кабелни електронни съобщителни мрежи се разрешават по реда и при условията за специално ползване на пътищата съгласно Закона за пътищата и наредбата по чл. 7, ал. 2, т. 3.

**Чл. 18.** (1) На места, където трасето пресича водостоци, в района на водостока кабелната електронна съобщителна мрежа се изтегля в защитна стоманена тръба. Най-малкото земно покритие в мястото на пресичане е 1 m.

(2) На места, където трасето пресича река, кабелната електронна съобщителна мрежа се изтегля в защитна стоманена тръба или в тръба от полиетилен с висока плътност (НDРЕ) при насочен хоризонтален сондаж. Най-малкото земно покритие върху тръбата е 1 m.

(3) На места, където трасето пресича потоци и дерета, при които има опасност от ерозия на дъното, при разполагането на кабелна електронна съобщителна мрежа се изграждат бетонни прагове успоредно. Бетонните прагове се поставят непосредствено до съобщителния кабел от долната страна по посока на течението или склона.

**Раздел III**

**Изисквания при разполагането на кабелни електронни съобщителни мрежи в границите на урбанизираните територии**

**Чл. 19.** (1) Кабелните електронни съобщителни мрежи в границите на урбанизираните територии се разполагат подземно във физическа инфраструктура като:

1. тротоари;

2. пешеходни улици;

3. улици без тротоар;

4. друга физическа инфраструктура и територии.

(2) При разполагането по ал. 1 операторът на електронна съобщителна мрежа:

1. преди започване на дейността взема необходимите мерки за осигуряване на безопасността, като направи ограждения, постави предупредителни знаци, указания за отбиване на движението и други;

2. взема необходимите мерки за запазване от повреди и разместване на заварени подземни и надземни мрежи и съоръжения, геодезически знаци, зелени площи, дървета и други;

3. уведомява незабавно съответните служби и експлоатационни дружества за евентуални повреди на мрежи и съоръжения, произлезли при работата, а ако се отнася за повреди на водопроводи, топлопроводи или газопроводи – уведомява незабавно и хигиенно-епидемиологичните и органите по пожарна безопасност и защита на населението;

4. извършва за своя сметка необходими възстановителни работи;

5. отстранява нанесените повреди.

**Чл. 20.** (1) При извършване на изкопни работи, свързани с разполагането на кабелни електронни съобщителни мрежи в урбанизирани територии, изкопаната пръст от тротоарите се изхвърля към страната на платното на улицата, а тротоарната настилка и другите камъни на срещуположната страна на разстояние не по-малко от 0,3 m от ръба на изкопа. В началото и края на изкопа се поставят предупредителни надписи.

(2) Ако през време на дейностите по разполагане по ал. 1 се открият тръби, кабели и други, непосочени в работните чертежи съоръжения (инсталации), работата се спира и се известява ръководителя на земните работи за получаване на съответни указания.

(3) Когато се налага изкопите, свързани с разполагането по ал. 1, могат да останат открити през нощта, като задължително да се поставят светлинни сигнали (лампи) с червен цвят.

(4) При опасност от срутване (слаба почва и дълбоки изкопи) стените на изкопа се укрепват по подходящ начин.

**Чл. 21.** (1) Когато при разполагане кабелът пресича улица, се използват шахти от двете страни на улицата.

(2) Кабелът се разполага в защитна стоманена тръба, която продължава от двете страни на улицата на разстояние не по-малко от 1 m, освен в случаите, когато е направен бетонен кожух и разполагането се извършва със сондиране.

(3) При пресичане на други подземни съоръжения, кабелът се поставя в защитна стоманена тръба.

(4) Дължината на защитната тръба по ал. 3 продължава най-малко 1 m от двете страни от мястото на пресичане, освен ако в специален закон не е предвидено друго.

(5) Когато в урбанизираните територии няма техническа възможност за спазването на изискването по ал. 4, се допуска дължината на тръбата, в която е разположена кабелната електронна съобщителна мрежа да продължава най-малко 0,5 m от двете страни от мястото на пресичане, освен ако в специален закон не е предвидено друго.

**Чл. 22.** Кабелната електронна съобщителна мрежа се разполага в бетонен колектор в следните случаи:

1. броят на каналните тръби в снопа е по-голям от 16;

2. съобщителните кабели са подложени на въздействието на променливо натоварване;

3. при пресичане или непосредствено сближение с други подземни технически проводи и съоръжения, създаващи опасност от деформация или нараняване на съобщителния кабел.

**Чл. 23.** (1) При разполагането на кабелната електронна съобщителна мрежа в бетонен колектор, стените на колектора са с дебелина не по-малка от:

1. за вертикалните стени и горната плоча - 0,10 m;

2. за долната стена - 0,08 m.

(2) При разполагането на кабелната електронна съобщителна мрежа при специфични условия дебелината на бетонното покритие над снопа от канални тръби може да превишава 0,10 m.

**Чл. 24.** (1) При разполагането на кабелната електронна съобщителна мрежа в проходим кабелен колектор, колекторът следва да е с минимална светла височина 1,80 m и с минимална широчина на обслужващия коридор 0,80 m, измерена между върховете на две срещуположни лавици или конзоли.

(2) Разстоянието във вертикална посока между конзолите (лавиците) е от 0,15 до 0,30 m.

**Чл. 25.** Кабелната електронна съобщителна мрежа се разполага подземно като дълбочината до най-горния ред съобщителни кабели, канални тръби или защитни тръби е не по-малко от:

1. 0,50 m под тротоари, пешеходни улици, алеи и озеленени площи;

2. 0,40 m под тротоари за подземна кабелна електронна съобщителна мрежа и прилежащата й инфраструктура, изградена с бетонен колектор;

3. 1,30 m от кота настилка;

4. 1,70 m под железопътна линия от кота глава на релсата.

**Чл. 26.** (1) При разполагането на кабелната електронна съобщителна мрежа в урбанизирани територии се допуска използването на надземни кабелни разпределителни шкафове.

(2) Шкафовете по ал. 1 се разполагат на подходящи места в сградата или на тротоара непосредствено до фасадата на сградата така, че да не нарушават естетичния вид на улицата и да не затрудняват движението.

(3) Блоковете за дистанционно захранване на активните елементи се монтират в самостоятелно отделение на шкафа.

**Чл. 27.** (1) При разполагането на кабелната електронна съобщителна мрежа се използват шахти по оста на подземната кабелна инфраструктура.

(2) В случаите по ал. 1 шахтите сe използват:

1. на праволинейни участъци от трасето;

2. при разклонение на трасето;

3. при изменение на посоката на трасето;

4. при преминаване по мостове, през реки и други теренни препятствия.

**Чл. 28.** При разполагането по чл. 27, нивото на капаците на шахтите в урбанизирани територии трябва да съвпада с нивото на тротоара или пешеходната зона. В озеленените площи нивото на капака се поставя най-малко на 0,15 m над нивото на терена.

**Чл. 29.** Минималното разстояние между кабелна шахта и бензиностанция, газостанция, складове за съхранение на опасни товари, специално определени места за товарене и разтоварване на опасни товари в район на железопътна гара или друго взривоопасно и пожароопасно външно съоръжение е най-малко 50 m.

**Чл. 30.** При разполагането на кабелната електронна съобщителна мрежа се изисква конструкцията на шахтата да е устойчива на най-неблагоприятно вертикално натоварване от единични возила и натиск, предизвикан от подвижни товари.

**Чл. 31.** При разполагането на кабелната електронна съобщителна мрежа се изисква конструкцията на шахтата да осигурява защита от проникване на вода, както и възможност за нейното отстраняване по естествен начин.

**Г л а в а т р е т а**

**ЕЛЕКТРОННИ СЪОБЩИТЕЛНИ МРЕЖИ, РАЗПОЛОЖЕНИ ВЪЗДУШНО**

**Чл. 32.** Електронни съобщителни мрежи могат да се разполагат въздушно по един от следните начини:

1. чрез окачване на съобщителен кабел по носещо въже или чрез самоносещ съобщителен кабел, монтиран на стълбовна конструкция;

2. чрез окачване на съобщителен кабел по носещо въже или на самоносещ съобщителен кабел между две сгради;

3. чрез укрепване на съобщителен кабел по стени;

4. чрез извеждане на съобщителен кабел на стена или стълб от изкоп или въвеждане на съобщителен кабел в изкоп.

**Чл. 33.** Не се допуска окачване на съобщителен кабел, носещо въже или самоносещ съобщителен кабел по дървета, храсти, улуци на сгради, куки и изолатори на електрозахранващата мрежа.

**Чл. 34.** При окачване на съобщителен кабел между две сгради и/или чрез укрепване по стени се запазват естетичният вид на сградата и архитектурните й особености.

**Чл. 35.** (1) Не се допуска при разполагане на въздушна кабелна електронна съобщителна мрежа да се използват стълбовете на: въздушните електропроводи за високо напрежение, на градския електротранспорт и на електрифицираните железопътни линии.

(2) Допуска се разполагане на електронни съобщителни устройства и съобщителни кабели на стълбове, предназначени за улично осветление, в случай че захранващите проводници са монтирани вътре в стълба.

(3) Допуска се разполагане на електронни съобщителни устройства и съобщителни кабели на стълбовете на въздушните електропроводи за напрежение до 400 V при спазване на следните изисквания:

1. кабелната електронна съобщителна мрежа е секционирана при всяко нейно отклонение към кабелната електронната съобщителна мрежа в сградата чрез галванични изолатори за напрежение 400 V и разрядници;

2. кабелната електронна съобщителна мрежа и прилежащата й инфраструктура има изградена самостоятелна заземителна инсталация със съпротивление на заземяване не по-голямо от 10 Ω и са предприети мерки за изравняване на потенциалите със заземителната инсталация на въздушния електропровод;

3. на условията за безопасност, определени в закон, вкл. допълнителни такива условия посочени в общите условия на мрежовите оператори по чл. 15, ал. 3, т. 1, б „а“ от ЗЕСМФИ.

(4) Допуска се разполагане на електронни съобщителни устройства и съобщителни кабели на стълбовете на въздушните електропроводни линии за напрежение над 400 V при спазване на изискванията, определени в общите условия на мрежовите оператори по чл. 15, ал. 2 от ЗЕСМФИ.

**Чл. 36.** Електронни съобщителни устройства, които са елементи от въздушната кабелна или безжична електронна съобщителна мрежа, се монтират върху стълб или стена на височина не по-малка от 2,5 m от земята, при условие че:

1. са разположени в подходящи кутии, осигуряващи защита от директен допир и атмосферни влияния;

2. имат изградена заземителна инсталация.

**Чл. 37.** Разполагането на въздушна кабелна електронна съобщителна мрежа чрез укрепване на съобщителен кабел и/или монтиране на устройства върху стена може да бъде извършено в кабелни канали или по друг начин, при който не се нарушава архитектурният вид на сградата, само след получаване на предварително писмено съгласие от собственика на сградата. В случаите на етажна собственост разполагането се извършва въз основа на решение на общото събрание на собствениците по реда на чл. 17, ал. 3 от Закона за управление на етажната собственост.

**Чл. 38**. При изпълнение на монтажни и демонтажни работи трябва да се спазват изискванията на Правилника по безопасност на труда при експлоатация на въздушни и кабелни линии и мрежи Д-06-001 от 1997 г., утвърден от министъра на труда и социалните грижи.

**Г л а в а ч е т в ъ р т а**

**ЕЛЕКТРОННИ СЪОБЩИТЕЛНИ МРЕЖИ В СГРАДИ**

**Раздел I**

**Условия за разполагане на електронни съобщителни мрежи в сгради**

**Чл. 39.** Електронните съобщителни мрежи в сгради могат да включват съобщителни кабели, електронни съобщителни устройства (с изключение на крайните устройства) и други.

**Чл. 40.** При налична в сградата физическа инфраструктура, предназначена за разполагане на електронни съобщителни мрежи, съобщителните кабели се изтеглят в нея.

**Чл. 41.** (1) При липса на физическа инфраструктура по чл. 40, разполагането на електронна съобщителна мрежа в сграда се извършва по някой от следните начини:

1. чрез полагане на кабел в друга вътрешна инфраструктура при спазване на изискванията за безопасност, и/или;

2. чрез полагане на съобщителен кабел в кабелен канал, закрепен върху стените, и/или;

3. чрез изтегляне на съобщителен кабел в тръба под мазилката.

(2) При липса на физическа инфраструктура по чл. 40 или на техническа възможност за разполагане по ал. 1, разполагането на електронна съобщителна мрежа в сграда се извършва чрез закрепване на съобщителен кабел върху стените, като се запазват естетичният вид на сградата и архитектурните й особености.

**Чл. 42.** (1) Разполагането на електронни съобщителни мрежи в сгради и монтирането на допълнителни елементи като кабелни канали, кутии и др., необходими във връзка с това разполагане, се извършват при условията и по реда на глава седма от ЗЕСМФИ без да е необходимо разрешение за строеж.

(2) Разрешение за строеж не се изисква и при разполагане на електронна съобщителна мрежа, свързваща точката за достъп на сградата с крайното устройство на абоната, както и за линията, свързваща абонатния разклонител (отклонител) с крайното устройство на абоната.

**Чл. 43.** Допуска се изтегляне на съобщителен и силнотоков кабел в една и съща тръба или кабелен канал в следните случаи:

1. съобщителният кабел е оптичен или коаксиален съобщителен кабел;
2. съобщителният кабел е екраниран кабел;
3. съобщителният кабел не е екраниран, но кабелният канал е с разделител за не повече от 40 m;
4. съобщителният кабел не е екраниран, кабелният канал е без разделител за не повече от 25 m.

**Чл. 44.** Преминаването на съобщителен кабел през пожароопасни помещения или части от тях, както и през помещения или части от тях, в които може да се образува експлозивна атмосфера, се извършва при спазване изискванията на Наредба № Із-1971 от 2009 г. за строително-технически правила и норми за осигуряване на безопасност при пожар (обн., ДВ, бр. 96 от 2009 г.).

**Чл. 45.** (1) Съобщителни кабели може да преминават успоредно на отоплителна или газова инсталация на разстояние не по-малко от 0,30 m.

(2)Съобщителни кабели може да преминават успоредно на електрическата инсталация на разстояние не по-малко от 0,20 m.

**Раздел II**

**Точка за достъп**

**Чл. 46.** (1)Точката за достъп е физическа точка, разположена във или извън сградата, до която имат достъп предприятията, предоставящи обществени съобщителни мрежи, и чрез която се осигурява връзка с физическата инфраструктура в сградата, подготвена за разполагането на електронни съобщителни мрежи.

(2) Точките за достъп на сградите следва да бъдат подходящо разположени, така че операторите на електронни съобщителни мрежи, предоставящи услуги да имат лесен достъп до тях.

(3) Точка за достъп в нова сграда в режим на съсобственост по смисъла на § 1, т. 14 от ДР на ЗЕСМФИ, както и в съществуващи сгради, в които се предвижда извършване на основен ремонт, се осигурява при изграждането на сградата, съответно – при основния ремонт.

(4) Извън случаите по ал. 3 точката за достъп се осигурява от оператора на електронни съобщителни мрежи, който по заявление на абонат в сградата, разполага електронна съобщителна мрежа.

(5) В случаите по ал. 3 и ал. 4 всеки оператор на електронна съобщителна мрежа има право на достъп до съществуващата точка за достъп.

(6) Отношенията между операторите на електронни съобщителни мрежи, свързани с разполагането и ползването на точката за достъп се уреждат съгласно глава седма, раздел II от ЗЕСМФИ.

**Чл. 47.** (1) Преходът на електронната съобщителна мрежа извън сградата с точката за достъп в сграда се осъществява чрез въвод.

(2) Въводите в сградите са подземни и въздушни.

(3) Допуска се въздушен въвод, ако кабелната електронна съобщителна мрежа е разположена въздушно при условията на чл. 63, ал. 2, т. 2 и 3 и ал. 3 от ЗЕСМФИ.

(4) Разстоянието от въздушния въвод на сградата до най-близкия стълб е не повече от 20 m.

(5) Допуска се въздушен въвод в сграда на подземна кабелна електронна съобщителна мрежа, ако съобщителният кабел от повърхността до въвеждането му в сградата се защити с тръба.

**Чл. 48.** (1) Въводът в сграда с един вход е един. При сгради с повече от един вход може да се осигуряват повече от един въводи.

(2) Въводът трябва да дава възможност за съвместно разполагане на електронни съобщителни мрежи на повече от един оператор.

(3) Въводите и входните точки за достъп до сградата се разполагат на места, за които е осигурен достъп на техническия персонал на операторите на електронни съобщителни мрежи.

(4) Разстоянието между въвода и силнотоков кабел е не по-малко от 0,50 m.

(5) Отворът за въвеждане на съобщителен кабел в сградата се предвижда на достъпно място и възможно най-близко до входната точка за достъп до сградата.

**Г л а в а п е т а**

**МАРКИРОВКА НА ПОДЗЕМНИТЕ КАБЕЛНИ ЕЛЕКТРОННИ СЪОБЩИТЕЛНИ МРЕЖИ И ПРИЛЕЖАЩАТА ИМ ИНФРАСТРУКТУРА**

**Раздел I**

**Маркировка с табелки**

**Чл. 49.** (1) Табелки се поставят в подземните кабелни електронни съобщителни мрежи и прилежащата им инфраструктура в границите на урбанизираните територии, както следва:

1. във всяка шахта;

2. в кабелните колектори на всеки 20 - 50 m и на всяко място за достъп;

3. на всички кабелни муфи.

(2) Табелките се поставят по начин, осигуряващ добра видимост.

**Чл. 50.** На табелките се изписват видът на мрежата, наименованието на предприятието-собственик на подземната кабелна електронна съобщителна мрежа и прилежащата й инфраструктура и номерът на линията от проекта на мрежата.

**Раздел II**

**Маркировка с реперни стълбчета**

**Чл. 51.** С реперни стълбчета се означава трасето на кабелната електронна съобщителна мрежи и прилежащата й инфраструктура извън границите на урбанизираните територии, в урбанизирани територии с неблагоустроени улици или в урбанизирани територии, в които не са изградени канални мрежи.

**Чл. 52.** Реперни стълбчета се поставят:

1. по трасето на кабелната електронна съобщителна мрежа и прилежащата й инфраструктура на всеки 500 m;

2. в точките на промяна на направлението на трасето;

3. над всички шахти и пресичания на препятствия (реки, пътища, канали и др.); когато пресичанията са по-дълги от 10 m, реперните стълбчета се поставят от двете страни на пресичането.

**Чл. 53.** Когато трасето преминава през земеделски земи, реперните стълбчета се поставят извън тях на подходящо място в обхвата на пътя. Когато трасето е отдалечено от пътя на повече от 50 m, маркировката се дублира и по трасето на съобщителния кабел с активни или пасивни маркери.

**Чл. 54.** Реперните стълбчета се ориентират така, че предната им страна да е успоредна на трасето на кабелната електронна съобщителна мрежа и прилежащата й инфраструктура.

**Чл. 55.** (1) Реперните стълбчета се боядисват с бяла боя, устойчива на атмосферни влияния. Най-отгоре се поставя червена ивица с височина 0,10 m.

(2) Височината на реперните стълбчета е 1,10 m.

**Чл. 56.** (1) На всяко реперно стълбче най-отгоре се поставя надпис за вида на съобщителния кабел и разстоянието до кабела или до шахтата в метри. Размерът на буквите е с височина 0,07 m. Всички останали надписи са с височина 0,05 m.

(2) Надписите се правят с черна боя на стената, която има най-добра видимост от пътя.

**Чл. 57.** На реперно стълбче, което маркира смяна на направлението на трасето, под надписа за вида на съобщителния кабел се означават символично двете направления с ъгълче, отговарящо приблизително на трасето.

**Чл. 58.** На реперно стълбче, което маркира шахти, се изписват видът и номерът на шахтата, а на стената откъм нея се нанася разстоянието в метри до центъра й.

**Чл. 59.** Местата на реперните стълбчета и техните означения се нанасят на екзекутивните чертежи.

**Раздел III**

**Маркировка със сигнална лента**

**Чл. 60.** Сигнална лента се използва за информиране при последващи изкопни работи за наличие на кабелна електронна съобщителна мрежа и прилежащата й инфраструктура.

**Чл. 61.** Сигнална лента се полага над съобщителни кабели, положени в изкоп, извън границите на урбанизирани територии, както и в урбанизирани територии, в които не са изградени кабелни канали. Сигналната лента се полага на дълбочина, равна на половината разстояние между повърхността на терена и съобщителните кабели.

**Чл. 62.** (1) Сигналната лента е изработена от еластична пластмаса, позволяваща удължаване до скъсване не по-малко от 300%, с жълт цвят и широчина в зависимост от широчината на изкопа, но не по-малка от 0,08 m.

(2) Материалът на лентата й осигурява експлоатационна годност не по-кратка от времето на експлоатация на съобщителния кабел.

(3) При полагане на оптичен съобщителен кабел без метални елементи по дължината на лентата могат да бъдат интегрирани метални елементи.

**Чл. 63.** Върху сигналната лента през 1 m се поставя надпис „ВНИМАНИЕ ОПТИЧЕН СЪОБЩИТЕЛЕН КАБЕЛ” или „ВНИМАНИЕ СЪОБЩИТЕЛЕН КАБЕЛ” с височина на буквите 0,05 m.

**Г л а в а ш е с т а**

**ПРАВИЛА ЗА ПОДДЪРЖАНЕ И ЕКСПЛОАТАЦИЯ НА ЕЛЕКТРОННИ СЪОБЩИТЕЛНИ МРЕЖИ ВЪРХУ ИЛИ ВЪВ ФИЗИЧЕСКА ИНФРАСТРУКТУРА НА ЕНЕРГИЙНИ ПРЕДПРИЯТИЯ, ИЗПОЛЗВАНА ЗА ПРЕДОСТАВЯНЕ НА УСЛУГИ ОТ ОБЩЕСТВЕН ИНТЕРЕС ПО ЗАКОНА ЗА ЕНЕРГЕТИКАТА. ПРЕМАХВАНЕ НА ЕЛЕКТРОННИ СЪОБЩИТЕЛНИ МРЕЖИ**

**Чл. 64.** Електронните съобщителни мрежи върху или във физическа инфраструктура на енергийни предприятия се поддържат и експлоатират в съответствие с техническите правила на съответните мрежи и системи, установени в специален закон или акт за прилагането му, както и в общите условия на мрежовия оператор по чл. 15, ал. 2 от ЗЕСМФИ.

**Чл. 65.** (1) Електронна съобщителна мрежа или елементи от нея върху или във физическа инфраструктура на друг мрежов оператор се премахва:

1. в случаите по член 64, ал. 1 от ЗЕСМФИ – по реда на чл. 64, ал. 2-6 и чл. 65 от закона;
2. в случаите по член 67, ал. 1 – по реда на тази наредба и общите условия на мрежовия оператор по чл. 15, ал. 2 от закона.

(2) Електронна съобщителни мрежи или елементи от нея, разположена съгласно ал. 1, т. 2, не се премахва, ако са налице условията по чл. 67, ал. 3 от ЗЕСМФИ.

**Чл. 66.** (1) Мрежовият оператор, който премахва електронна съобщителна мрежа или елементи от нея при условията на чл. 67, ал. 1 от ЗЕСМФИ, изпраща до оператора на електронната съобщителна мрежа съобщение, в което посочва:

1. основанието за премахването и елементите на електронната съобщителна мрежа, подлежащи на премахване;

2. дата и час или срок, в който операторът на електронната съобщителна мрежа може доброволно и за своя сметка да премахне съответните елементи и техническите и организационните изисквания за премахването, ако са налице такива;

3. дата и час, в който мрежовият оператор ще започне премахването на елементите на електронната съобщителна мрежа, разположени в чуждата инфраструктура, ако операторът на електронната съобщителна мрежа не премахне доброволно мрежата в срока по т. 2;

4. мястото, на което ще бъдат оставени демонтираните елементи, ако операторът на електронната съобщителна мрежа не изпрати представители на мястото на премахването на определените дата и час по т. 3.

(2) Съобщението по ал. 1 се изпраща в 14-дневен срок преди датата на премахването, на адреса за контакт на оператора на електронна съобщителна мрежа, посочен на единната информационна точка по чл. 4, ал. 2, т. 6 от ЗЕСМФИ. При липса на такъв адрес или когато операторът на електронна съобщителна мрежа е неизвестен, мрежовият оператор публикува съобщението на своята интернет страница или го обявява по друг подходящ начин.

(3) Мрежовият оператор изпълнява или възлага фактическото изпълнение на премахването за сметка на оператора на електронна съобщителна мрежа.

(4) Премахването се ръководи от технически правоспособно лице при спазване на нормите за противопожарна безопасност, хигиена и безопасност на труда.

(5) Възстановяването и почистването от отпадъци след премахването на елементите се извършва от мрежовия оператор или избрания от него изпълнител и е за сметка на оператора на електронна съобщителна мрежа.

(6) Мрежовият оператор отговаря за вредите, причинени на трети лица в резултат от премахването, освен ако тези вреди не са могли да бъдат избегнати при полагане на дължимата грижа.

(7) Ако вредите по ал. 6 не са могли да бъдат избегнати при полагане на дължимата грижа, операторът на електронната съобщителна мрежа е длъжен да обезщети третите лица.

**Чл. 67.** (1) След приключване на премахването по чл. 66 представителят на мрежовия оператор, съвместно с изпълнителя, ако фактическото изпълнение е възложено на трето лице, в присъствието на двама свидетели, съставя протокол, който съдържа:

1. описание на елементите, подлежащи на премахване, и тяхното състояние преди премахването;

2. демонтирани елементи – вид и количество;

3. дата и час, в който е започнало и приключило премахването;

4. засегнато имущество на трети лица, различни от мрежовия оператор и оператора на електронна съобщителна мрежа;

5. предаване на демонтираните елементи на представителя на оператора на електронна съобщителна мрежа, ако такъв присъства на премахването, или посочване на място, на което са оставени демонтираните елементи;

6. разходи по премахването.

(2) Протоколът се подписва от посочените в ал. 1 лица.

(3) Ако на премахването присъства представител на оператора на електронната съобщителна мрежа, той има право да включи в протокола възражения по съдържащите се в него констатации.

(4) Копие от протокола се връчва на присъстващия на премахването представител на оператора на електронната съобщителна мрежа или се съобщава на оператора на електронната съобщителна мрежа по реда на чл. 66, ал. 2.

**Г л а в а с е д м а**

**ПРЕКРАТЯВАНЕ НА ДОСТЪПА ДО И СЪВМЕСТНОТО ПОЛЗВАНЕ НА ФИЗИЧЕСКА ИНФРАСТРУКТУРА. ДЕМОНТАЖ**

**Чл. 68.** (1) Мрежовият оператор може да прекрати достъпа до и съвместното ползване на физическата си инфраструктура, ако са налице следните критерии:

1. техническа невъзможност физическата инфраструктура да продължи да приема елементите на физическата инфраструктура и/или електронните съобщителни мрежи, настъпила в резултат на промяна в законодателството или съществени промени в използваните технологии;

2. съображения за безопасност или обществено здраве или заплаха за нарушаване на целостта и сигурността на всяка мрежа, включително на критичната инфраструктура, определена съгласно наредбата по чл. 8а от Закона за защита при бедствия, породени от новонастъпили обстоятелства след разполагането на елементите на физическата инфраструктура и/или електронните съобщителни мрежи, които не са могли да бъдат предвидени при предоставянето на достъпа.

(2) Мрежовият оператор е длъжен да мотивира решението си да прекрати достъпа, като посочи конкретните обстоятелства по ал. 1 и обоснове причинно-следствената им връзка с невъзможността да продължи да предоставя достъп до и съвместно ползване на физическата инфраструктура.

(3) Мрежовият оператор своевременно уведомява оператора на електронната съобщителна мрежа за решението по ал. 2.

(4) При спор относно прекратяването на достъпа операторът на електронна съобщителна мрежа може да подаде искане за решаване на спора пред Комисията за регулиране на съобщенията в едномесечен срок, считано от датата на уведомяването по ал. 3.

(5) Физическото прекратяване на достъпа, съответно – премахването на елементите на мрежата може да се извърши, ако в срока по ал. 4 не е подадено искане за решаване на спора пред Комисията за регулиране на съобщенията, а ако е налице спор – след решаването му с влязъл в сила акт на Комисията.

(6) Премахването на елементите се извършва по реда на глава шеста.

**Чл. 69.** (1)Демонтажът на елементите на електронна съобщителна мрежа се изпълнява или възлага от оператора на електронна съобщителна мрежа, освен в случаите на премахване по чл. 66-67.

(2) Демонтажът се ръководи от технически правоспособно лице, при спазване на нормите за противопожарна безопасност, хигиена и безопасност на труда.

(3) Възстановяването и почистването от отпадъци след демонтажа на елементите се извършва от оператора на електронна съобщителна мрежа или от мрежовия оператор в случаите на премахване по чл. 66-67, за сметка на оператора на електронна съобщителна мрежа.

(4) Операторът на електронна съобщителна мрежа отговаря за вредите, причинени на мрежовия оператор или трети лица в резултат от демонтажа, освен в случаите на чл. 66, ал. 6.

**Допълнителна разпоредба**

**§ 1.** По смисъла на тази наредба:

1. „Абонатен разклонител“ (отклонител) е междинен възел в дадена електронна съобщителна мрежа, в който се разделя/разпределя съобщителен кабел за свързване на точка за достъп до сграда и потребител.
2. „Въвод” е част от електронната съобщителна инфраструктура, осигуряваща прехода между елементите й извън и вътре в сградата.
3. „Водосток” е съоръжение в пътното и железопътното строителство, което служи за отводняване на земното тяло на пътя или железопътната линия.
4. „Защитна тръба” е тръба от стомана, защитена срещу корозия, от полиетилен с висока плътност (High Density Polyethylene - HDPE), бетон или друг подходящ материал, която се полага в изкоп и е предназначена за осигуряване на допълнителна механична и/или електрическа защита на изтегления в нея съобщителен кабел.
5. „Кабелен канал“ е профил, изработен от метал или синтетичен или полусинтетичен органичен полимер (пластмаса), служещ за разполагане на електрически или съобщителни кабели, които е необходимо да бъдат механично защитени от външната среда.
6. „Кабелен колектор” е подземно непроходима, полупроходима или проходима конструкция, предназначена за полагане на съобщителни кабели и/или защитни тръби едностранно или двустранно.
7. „Кабелна шахта” е съоръжение, осигуряващо подземно затворено пространство с изход към повърхността, предназначена за достъп до съобщителните кабели, муфи и тръби при изтегляне, монтаж, ремонт и поддържане.
8. „Кабелни електронни съобщителни мрежи” са електронните съобщителни мрежи, изградени с оптични кабели или съобщителни кабели с метален проводник, основно предназначени за предоставяне на фиксирана гласова телефонна услуга и/или телевизионни сигнали (включително IP телевизия), и/или за предоставяне на услугата „достъп до Интернет”.
9. „Канална тръба” е тръба от бетон, стомана или друг подходящ материал, предназначена за директно полагане в изкоп, в която се изтеглят защитни тръби и/или съобщителни кабели.
10. „Муфа” е елемент, осигуряващ защита на съединението на два или повече съобщителни кабела срещу въздействията на околната среда.
11. „Точка за достъп до сградата” е физическа точка, разположена във или извън сградата, до която имат достъп предприятията, които предоставят или които имат право да предоставят обществени съобщителни мрежи, и чрез която се осигурява връзка с физическата инфраструктура в сградата, подготвена за разполагането на електронни съобщителни мрежи.